Mens der på danske sygehuse blev registreret 39 øjenskader, hvoraf de seks er alvorlige, er tallene for Norge henholdsvis ni og tre.

Det melder overlæge Nils Bull ved øjenafdelingen på Haukeland Universitetshospital i Bergen nytårsdag.

- Ingen af dem, som er kommet til skade, har rapporteret, at de brugte beskyttelsesbriller, da ulykken skete, siger overlægen til nyhedsbureauet NTB.

Læs også : OVERBLIK Så mange har fået fyrværkeriskader i dit område

I Finland er der registreret fem øjenskader, og en af de tilskadekomne er alvorligt skadet. En kvinde kom til skade, da hun blev ramt af en faldende raket.

I Finland er antallet af skader halvt så højt som sidste år. Også i Norge er der sket et fald siden sidste nytårsfejring.

Sverige har indført forbud mod privat affyring af fyrværkeri fra 2019.

I Norge har man forbudt flere typer fyrværkeri, der anses for at være særligt farlige. Det gælder blandt andet raketter med styrepinde.